送唐宗道制幹赴闕探韵得書字
作者：度正
朝代：宋

paragraphs: 妙年璧水充豐儲，一日變化拖長裾。
五色神彩丹鳳好，一襟和氣春風如。
東薄扶桑畧牛斗，西遊陸海環坤輿。
詔書奕奕九天下，雲程冥冥一步初。
吾君選士作舟楫，豈特文館讎詩書。
曩時黨論既喧鬨，往往儒學遭驅除。
鄙哉小夫自貽戚，因循封植成癰疽。
祖宗在天實啟祐，忽然潰決今無餘。
雖然四體已清泰，無奈元氣猶空虛。
調和脈絡勿草草，整頓罅漏當徐徐。
咨詢芻蕘下謗木，收召耈老來安車。
堂堂國勢儻前定，蠢蠢强敵誰侮予。
明時得意好展盡，書生長慮元非疎。
毋爲袖手事緘嘿，願以正論開宸居。
豈惟民畝望芘頼，亦有草澤思吹噓。
江頭送客重感慨，勉之行矣毋躊躇。